Flere nordjyske projekter har fået støtte af Friluftsrådet, som skal give naturoplevelser, når det er mørkt.

Nu bliver det muligt at få en række nye naturoplevelser, selv om mørket er faldet på. Friluftsrådet har i alt givet 1,5 millioner kroner til 67 projekter under puljen "Nat i naturen - naturoplevelser i mørket". Puljen har til formål at styrke lokale foreninger og andre aktørers muligheder for at skabe friluftsaktiviteter og naturoplevelser, når det er mørkt. Sanserne udfordres - I mørket bliver vi udfordret på vores sanser, og vi oplever derfor naturen på en helt anden måde, end når det er lyst. Vi kan se et stort potentiale i at udbrede naturoplevelser og friluftsliv i mørket, for det kan bidrage til, at flere kommer ud i naturen - også i vinterhalvåret, siger Winni Grosbøll, direktør for Friluftsrådet. Af de 67 projekter, der har fået støtte, er de ni i Nordjylland. For eksempel har Aalborg Søspejdere fået 11.000 kroner i tilskud til at arrangere natsejlads fra Aalborg til Egholm med fællesspisning, højtlæsning og stjernekiggeri.